b'\n_START_ARTICLE_\nMarko Kravos\n_START_SECTION_\n\xc5\xbdivljenje\n_START_PARAGRAPH_\nMarko Kravos se je rodil 16. maja 1943 v Montecalvu Irpinu v ju\xc5\xbeni Italiji. \xc5\xa0olal se je na slovenski klasi\xc4\x8dni gimnaziji v Trstu. Po kon\xc4\x8dani maturi je \xc5\xa1tudiral slavistiko na Univerzi v Ljubljani, kjer je diplomiral leta 1969._NEWLINE_Leta 1966 je bil soustanovitveni urednik revije Zaliv in jo sourejal do leta 1970. Kot docent je vodil oddelek za slovenistiko in predaval o slovenski knji\xc5\xbeevnosti na Filozofski fakulteti na Univerzi v Trstu od leta 1996 do 1999 ter bil urednik Zalo\xc5\xbeni\xc5\xa1tva tr\xc5\xbea\xc5\xa1kega tiska v Trstu med letoma 1970 in 1993. Predsedoval je Slavisti\xc4\x8dnemu dru\xc5\xa1tvu v Trstu 1977\xe2\x80\x931988, med letoma 1978 in 1981 Slovenskemu klubu v Trstu in Zvezi slovenskih kulturnih dru\xc5\xa1tev v Italiji od 1982 do 1986. V Sloveniji je ta \xc4\x8das deloval kot tajnik Dru\xc5\xa1tva slovenskih pisateljev in bil od leta 1996 do leta 2000 predsednik slovenskega centra PEN._NEWLINE_Leta 1982 je prejel nagrado Pre\xc5\xa1ernovega sklada za pesni\xc5\xa1ko zbirko Tretje oko, leta 1999 je bil nominiran za nagrado Pre\xc5\xa1ernovega sklada za delo Kratki \xc4\x8dasi \xe2\x80\x93 Trst iz \xc5\xbeabje perspektive, leta 2000 pa je prejel italijansko dr\xc5\xbeavno nagrado Astrolabio d\xe2\x80\x99oro za poezijo._NEWLINE_Njegova dela so prevedena v devetnajst jezikov \xe2\x80\x93 najve\xc4\x8d v angle\xc5\xa1\xc4\x8dino, hrva\xc5\xa1\xc4\x8dino in italijan\xc5\xa1\xc4\x8dino; obse\xc5\xbenej\xc5\xa1e objave pa tudi v mad\xc5\xbear\xc5\xa1\xc4\x8dino, \xc5\xa1pan\xc5\xa1\xc4\x8dino in ru\xc5\xa1\xc4\x8dino._NEWLINE_Kravos prevaja iz hrva\xc5\xa1\xc4\x8dine, italijan\xc5\xa1\xc4\x8dine in \xc5\xa1pan\xc5\xa1\xc4\x8dine.'